আগামী বছর কবে মাধ্যমিক, জানুন বিস্তারিত

কলকাতা: বৃহস্পতিবার প্রকাশিত হয়েছে মাধ্যমিক পরীক্ষার ফল (Madhyamik Exam 2024 Result)। লোকসভা ভোটের কারণে এ বছরের মাধ্যমিক পরীক্ষা নির্ধারিত সময়ের আগেই হয়েছিল। পরীক্ষা শুরু হয়েছিল গত ২ ফেব্রুয়ারি। শেষ হয় ১২ ফেব্রুয়ারি। পরের বছর আবারও স্বাভাবিক নিয়ম অনুযায়ী ফেব্রুয়ারির দ্বিতীয় সপ্তাহ থেকেই শুরু হবে পরীক্ষা। যদিও এ বার মধ্যশিক্ষা পর্ষদের তরফে পরীক্ষার বিস্তারিত সূচি প্রকাশ করা হয়নি।

এ বছর পরীক্ষা দিয়েছিল ৯ লক্ষ ২৩ হাজার পরীক্ষার্থী। তার মধ্যে ৭ লক্ষ ৬৫ হাজার ২৫২ জন পরীক্ষার্থী সফল হয়েছে। পাশের হার ৮৬.৩১ শতাংশ। সকাল ৯টায় সাংবাদিক বৈঠক করে ফল প্রকাশ করে মধ্যশিক্ষা পর্ষদের সভাপতি রামানুজ গঙ্গোপাধ্যায়। পরীক্ষার ফল জানা যাবে www.wbbse.wb.gov.in এবং wbresults.nic.in এই দুটি ওয়েবসাইটে। সকাল ১০টায় স্কুলগুলি মার্কশিট পাবে বিভিন্ন ক্যাম্প অফিস থেকে। ওয়েবসাইটে রোল নম্বর, জন্ম তারিখ দিয়ে পরীক্ষার্থীরা ফল জানতে পারবে। মোট ২ হাজার ৬৭৫টি কেন্দ্রে পরীক্ষা নেওয়া হয়। উল্লেখ্য, ২০২৩ সালে মাধ্যমিকে পাশের হার ছিল ৮৬.১৫ শতাংশ।

আরও পড়ুন: এবছরের মাধ্যমিক পরীক্ষার পাশের হার ৮৬.১৩ শতাংশ

পর্ষদ সভাপতি এ প্রসঙ্গে জানিয়েছেন, এখনও রাজ্য সরকারের তরফে ধর্মীয় কারণে বিভিন্ন ছুটি এবং অন্যান্য সেকশনাল হলিডে-র দিনক্ষণ তাঁদের স্পষ্ট ভাবে জানানো হয়নি। তাই মাধ্যমিকের পূর্ণাঙ্গ সূচি প্রস্তুত এবং প্রকাশ করতে কিছুটা সময় লাগছে। তবে পর্ষদের তরফে যত দ্রুত সম্ভব বিস্তারিত সূচি প্রকাশ করা হবে বলেও আশ্বাস দেওয়া হয়েছে।