মাধ্যমিক-উচ্চ মাধ্যমিকের জন্য বিশেষ মেট্রো

কলকাতা: আগামীকাল শুক্রবার থেকে শুরু হচ্ছে মাধ্যমিক পরীক্ষা (Madhyamik Exam)। মাধ্যমিক, উচ্চ মাধ্যমিক এবং মাদ্রাসা বোর্ডের পরীক্ষা চলাকালীন শনিবারে বিশেষ মেট্রো পরিষেবা দেবে কলকাতা মেট্রো। মেট্রো রেলওয়ে সূত্রে খবর, মধ্যমিক, উচ্চ মাধ্যমিক এবং মাদ্রাসা বোর্ড পরীক্ষার জন্য অতিরিক্ত আটটি বিশেষ মেট্রো চলবে উত্তর-দক্ষিণ মেট্রো লাইনে। ২৯ ফেব্রুয়ারি পর্যন্ত এই পরিষেবা পাওয়া যাবে। শনিবার সকাল ৯টা থেকে এবং দুপুর ১টা থেকে ৩টে পর্যন্ত পাওয়া যাবে এই বিশেষ মেট্রো।

কলকাতা মেট্রোর (Kolkata Metro) তরফে জানানো হয়েছে, শুক্রবার থেকে আটটি করে বাড়তি মেট্রো চলবে কবি সুভাষ থেকে দক্ষিণেশ্বর রুটে। ০২ ফেব্রুয়ারি থেকে ১২ ফেব্রুয়ারি পর্যন্ত প্রতিদিন পাঁচ ছয় মিনিটের ব্যবধানে মেট্রো চলবে। সকাল ৯টা থেকে রাত ৮টা ১৮ মিনিট পর্যন্ত এই রুটে বাড়তি মেট্রোগুলি চালাবে কলকাতা মেট্রো। উচ্চমাধ্যমিক পরীক্ষার দিন গুলিতে অর্থাৎ ১৬ ফেব্রুয়ারি থেকে ২৯ ফেব্রুয়ারি পর্যন্তও পাওয়া যাবে এই সুবিধা।

আরও পড়ুন: শুক্রতে মাধ্যমিক, এবার নতুন নিয়ম কী কী?

প্রসঙ্গত, পরীক্ষার্থীরা যাতে সঠিক সময় মতো তাঁদের পরীক্ষা কেন্দ্রে পৌঁছতে পারে, সেই দিকে লক্ষ্য রেখে পরীক্ষার দিনগুলোয় বিশেষ বাসের ব্যবস্থা করা হয়েছে। সরকারি বিজ্ঞপ্তি অনুযায়ী, শহর কলকাতার মোট ১৫টি রুটে মাধ্যমিক স্পেশ্যাল বাস চালানো হবে। এর মধ্যে কোনও রুটে ২টি আবার কোনও রুটে একটি বাস চলবে। যে সমস্ত রুটে ২টি করে বাস চলবে, সেখানে প্রথম বাসটি মিলবে সকাল পৌনে ৮টায়। পরেরটা ডিপো থেকে ছাড়বে ৮টা ১৫ মিনিটে। আর যে রুটে একটি বাস চলবে, সেখানে ডিপো থেকে বাসটি ছাড়বে সকাল ৮টায়। পরীক্ষা শেষে ফেরার সময় দুপুর সোয়া একটা থেকে পৌনে দুটোর মধ্যে পাওয়া যাবে এই বিশেষ বাস।