২৪-এর মাধ্যমিকে আরও কড়া পর্ষদ, দেখুন বিজ্ঞপ্তি

কলকাতা: ২০২৪-এর ফেব্রুয়ারির ২ তারিখ থেকে শুরু হবে মাধ্যমিক পরীক্ষা (Madhyamik Exam), চলবে ১২ ফেব্রুয়ারি পর্যন্ত। কিছুদিন আগেই মধ্যশিক্ষা পর্ষদ জানিয়েছে, আগামী ১৫ জানুয়ারি ২০২৪ তারিখে পর্ষদের তরফে প্রতিটি স্কুলে অ্যাডমিট কার্ড পাঠানো হবে। পরীক্ষা যেহেতু ২ ফেব্রুয়ারি থেকে শুরু হচ্ছে, সেহেতু মাধ্যমিকের সাতদিন আগে হাতে অ্যাডমিট পাবেন পরীক্ষার্থীরা। অ্যাডমিট কার্ডে শিক্ষার্থীদের নাম, রোল নম্বর, পরীক্ষা কেন্দ্র, পরীক্ষার সময়সূচি-র সমস্ত তথ্য থাকবে। মাধ্যমিক পরীক্ষার প্রতিদিন পরীক্ষাকেন্দ্রে অ্যাডমিট কার্ড নিয়ে যাওয়া বাধ্যতামূলক।

সম্প্রতি ২০২৪ সালের মাধ্যমিক পরীক্ষার নিরাপত্তা সংক্রান্ত বিজ্ঞপ্তি প্রকাশ করেছে মধ্যশিক্ষা পর্ষদ (West Bengal Board Of Secondary Education)। বিজ্ঞপ্তি অনুযায়ী, ২০২৩ এর মতো ২০২৪ সালের মাধ্যমিক পরীক্ষারও হবে সিসিটিভির নজরদারিতেই। সেন্টার ও ভেনু সুপারভাইজারদের জন্য জারি করা ওই বিজ্ঞপ্তিতে বলা হয়েছে – মাধ্যমিক পরীক্ষা কেন্দ্রগুলিতে পর্যাপ্ত সিসিটিভি ব্যবস্থা রাখতে হবে। মাধ্যমিক পরীক্ষার সময়সীমা বেলা ১২টা থেকে বিকেল ৩টে। তবে সকাল ৮টা থেকে বিকাল ৫টা পর্যন্ত সিসিটিভি চালু রাখতে নির্দেশ দেওয়া হয়েছে। শুধু পরীক্ষার দিনগুলি নয়, ফলপ্রকাশের দিন পর্যন্ত সচল রাখতে বলা হয়েছে সিসিটিভিগুলি।

আরও পড়ুন: স্থায়ী পোস্ট অফিস পেল প্রত্যন্ত সুন্দরবনবাসী

পর্ষদের পক্ষ জানানো হয়েছে, ক্যামেরায় তুলে রাখা সমস্ত ভিডিও ফুটেজ প্রধান শিক্ষকের তত্ত্বাবধানে সংরক্ষিত রাখতে হবে। শুধু তাই নয়, কোনও ফুটেজ বা ডেটা যাতে হারিয়ে না যায় তার জন্য প্রয়োজনীয় টেকনিক্যাল সাপোর্ট রাখতে বলা হয়েছে। যেকোনও সময় প্রয়োজনে পর্ষদ ওই ফুটেছে চাইতে পারে। কারণ পরীক্ষা ও তার পরবর্তী সময় পরীক্ষা কেন্দ্রে কোনও অনভিপ্রেত ঘটনা ঘটলে তার ছবি সহজেই পাওয়া সম্ভব বলে মত মধ্যশিক্ষা পর্ষদের। তাই ওই বিজ্ঞপ্তি জারি করা হয়েছে।