মাধ্যমিকের উত্তরপত্র মূল্যায়নের ক্ষেত্রে নয়া বিজ্ঞপ্তি পর্ষদের

কলকাতা: শুক্রবারই মাধ্যমিকের খাতা দেখার কাজে যুক্ত থাকা পরীক্ষকদের উদ্দেশ্যে একাধিক বিধিনিষেধ জারি করে একটি বিজ্ঞপ্তি প্রকাশ করেছে মধ্যশিক্ষা পর্ষদ। এবার উত্তরপত্র মূল্যায়নের পর দাখিলার প্রক্রিয়া সম্পূর্ণ অনলাইন করল মধ্যশিক্ষা পর্ষদ (West Bengal Board Of Secondary Education)। মাধ্যমিকের (Madhyamik Exam 2024) উত্তরপত্র মূল্যায়ন করে নম্বর প্রদানের পর তা পর্ষদ অফিসে পাঠানো বা দাখিলার প্রক্রিয়া সম্পূর্ণ অনলাইন করল মধ্যশিক্ষা পর্ষদ। এই কাজে মুখ্য পরীক্ষক যারা ওই নম্বর অনলাইনে দাখিল করবেন তাদের জন্য ৫০০ টাকা করে সাম্মানিক প্রদান করা হবে বলে বিজ্ঞপ্তি দিয়ে জানিয়েছে মধ্যশিক্ষা পর্ষদ।

অনলাইনে দাখিল কীভাবে করতে হবে সেই সংক্রান্ত্র প্রশিক্ষণের জন্য পর্ষদের তরফে পরীক্ষকদের কাছে একটি ভিডিও পাঠাবে পর্ষদ। সেই ভিডিও থেকেই পরীক্ষকরা বুঝতে পারবেন কীভাবে নম্বর অনলাইনে দাখিল করতে হবে। ২০২৩ সাল থেকেই আংশিকভাবে অনলাইনে নম্বর দাখিল প্রক্রিয়া শুরু করে মধ্যশিক্ষা পর্ষদ। তবে এ বছর নম্বর দাখিলা সম্পূর্ণ অনলাইনে করা হলেও পর্ষদের আশঙ্কা প্রক্রিয়াটি একাধিক চ্যালেঞ্জের সম্মুখীন হতে পারে। তাই অনলাইনের পাশাপাশি বিগত বছরের মতো প্রয়োজনে এ বছর ইন্টেলিজেন্ট ক্যারেকটার রিকগনিশন বা আইসিআর ও অপটিক্যাল মার্ক রিডার বা ওএমআর ফয়েলে নম্বর দাখিলার প্রক্রিয়াও চালু থাকছে বলে বিজ্ঞপ্তিতে জানিয়েছে পর্ষদ।

আরও পড়ুন: মাধ্যমিকের উত্তরপত্র নিয়ে একগুচ্ছ বিধিনিষেধ পর্ষদের

প্রসঙ্গত, বিগত বছরগুলিতে মাধ্যমিকের খাতা বা উত্তরপত্র মূল্যায়নের ক্ষেত্রে একাধিক অভিযোগ ও সমস্যা এমনকি রাস্তায় খাতা হারিয়ে যাওয়া মত ঘটনা বারবার সামনে এসেছে। পর্ষদের কার্যকারিতা নিয়ে প্রশ্ন উঠেছে বারবার। এবার সেই ধরনের কোনও ঘটনা যাতে না ঘটে, তাই আগাম সতর্কতা হিসাবে উক্ত পাঁচ বিধিনিষেধ বা সতর্কতামূলক নির্দেশ পরীক্ষকদের উদ্দেশে জারি করেছে মধ্যশিক্ষা পর্ষদ।